ธนาคารอิสลามจ่อซื้อ3บริษัทประกันชีวิต
อิสลามแบงก์ เดินหน้าซื้อธุรกิจประกันชีวิตและธุรกิจประกัน 3 แห่ง พับแผนซื้อฟินันซ่าถาวร
21 ก.พ. 2555

อิสลามแบงก์ เดินหน้าซื้อธุรกิจประกันชีวิตและธุรกิจประกัน 3 แห่ง พับแผนซื้อฟินันซ่าถาวร
นายธีรศักดิ์ สุวรรณยศ ผู้จัดการธนาคารอิสลามแห่งประเทศไทย หรือไอแบงก์ เปิดเผยว่า ธนาคารเตรียมเข้าซื้อธุรกิจประกันภัยและประกันชีวิตในประเทศจำนวน 3 แห่งด้วยกัน หวังต่อยอดธุรกิจธนาคารแบบครบวงจร ขณะนี้อยู่ระหว่างการทำการเจรจาและตรวจสอบทรัพย์สิน โดยไม่สามารถระบุได้ชัดเจนว่าจะแล้วเสร็จช่วงใด 
ทั้งนี้ ธนาคารตัดสินใจพับแผนการซื้อบริษัท ฟินันซ่าประกันชีวิต เพราะมีผลขาดทุนจำนวนมากไม่คุ้มค่ากับการลงทุน ซึ่งสภาพคล่องที่ธนาคารมีอยู่ในปัจจุบันจำนวน 1 หมื่นล้านบาท เพียงพอที่จะเข้าซื้อกิจการของบริษัทประกันชีวิตและบริษัทประกันภัยขนาดเล็กได้
“ปัจจุบันเรามีพันธมิตรที่เป็นประกัน ประกอบด้วย บริษัท ทิพยประกันภัย บริษัท เมืองไทยประกันชีวิต บริษัท เมืองไทยประกันภัย บริษัท กรุงไทยพานิชประกันภัย และล่าสุดคือ กลุ่มอาคเนย์ประกันที่ขายประกันผ่านเราอยู่ ซึ่งมีเบี้ยประกันในแต่ละปีประมาณ 500-600 ล้านบาทต่อปี 70% เป็นประกันสินเชื่อ” นายธีรศักดิ์ กล่าว
หลังจากที่มีประกันตามหลักศาสนาอิสลามแบบครบวงจร จะทำให้ลูกค้าที่เป็นชาวไทยมุสลิมทั่วประเทศ 9.5 ล้านราย สนใจซื้อประกันมากขึ้น ซึ่งแต่ละปีธนาคารมีการปล่อยสินเชื่อ 1.2 แสนล้านบาท 70% มีการทำประกันสินเชื่อ 
อย่างไรก็ดี ในปีนี้คาดว่าจะมีลูกค้าสนใจซื้อประกันภัยน้ำท่วมเพิ่มขึ้น หลังจากที่เกิดเหตุการณ์น้ำท่วมในปีที่ผ่านมา เพราะเห็นประโยชน์มากขึ้น